Ma yella uwadem Mehdi yezga yetturuḥu yettuɣal ger Tubiret d Tqarbuzt, ula d imaɣri, seg tama-s, yezga yettruḥu yettuɣal deg tɣuri n wungal, abrid yeṭṭef-it maca yezga yettezi, ur yelḥiq ara lebɣi-s ur yezmir ad d-yuɣal ɣer deffir. Ɣas akken ungal yerfed asentel Nayla, maca imaɣri yufa-d iman-is deg ubrid nniḍen. Asteqsi amenzu ara ad d-yasen deg wallaɣ-is: d acu yellan ger usentel Nayla akk d wasif? D acu i d yewwin imeslayen n tejmaɛt ɣer teqsit n Nayla d Mehdi? Imaɣri yezga yettnadi acu n udrid ara yeḍfer, acu n ubrid yessufuɣun ɣer tifrat. Yufa-d iman-is amzun deg dduḥ i yella yezzuzun-it umaru akken yebɣa. Abrid i d-yextar umaru d win yeččuren d isenanen, yal assurif ad d-yentu yiwen deg uḍar n yimeɣri. Macci d isenanen i yettqariḥen, maca d wigad i d-yesmektayen, i d-yesekfalen ayen yettwamḍelen.